<classify> BAADA ya kuanza kutumika kwa Soko la Kimataifa la madini ya vito lililopo Arusha, Mkoa wa Geita uko mbioni kuanzisha Soko la Kimataifa la Dhahabu.Hatua hiyo inakuja baada ya mkoa huo unaozalisha dhahabu nyingi kutathmini na kuona kuwa soko hilo litaisaidia serikali kupata mapato yake. Akizungumza juzi kwenye mahojiano maalumu na gazeti hili mjini Geita, Mkuu wa Mkoa wa Geita, Robert Gabriel alisema dhahabu ni madini ambayo yana mnyororo mrefu katika uzalishaji mpaka uuzaji wa madini hayo kwa thamani kubwa.Gabriel alisema kama uchakataji na hatua zote zinazogusa mnyororo wa thamani kwenye dhahabu zitafanyika Geita thamani dhahabu kabla ya kutoka kwenye mipaka ya Tanzania itakuwa kubwa. Katika kuhakikishia kuwa uundaji wa soko hilo unawezekana, Gabriel alisema mkoa upo tayari kufuata taratibu na maelekezo yoyote kutoka kwa wizara ili biashara hiyo ifanyike hapa nchini kwa faida ya wananchi ambao wanarasilimali hiyo kwenye ardhi yao.Sioni sababu ya kwenda kufanya biashara ya dhahabu nje kwa kuwafuata wateja. Kama matajiri wa dhahabu wa nje ya nchi wanataka basi wanakuja Geita. Kwa sasa Geita ina mazingira yote rafiki ya kupokea wafanyabiashara watakaokuwa wanakuja kununua dhahabu, alisema na kuongeza: Geita ina hoteli, miundombinu ya barabara, kiwanja cha ndege cha Chato na kwamba hakuna jinsi mfanyabiashara atasafiri kuja Geita kisha akakwama au akashindwa kufika kwenye soko kwa wakati.Meneja Msaidizi wa Shughuli za Kibenki, Benki Kuu ya Tanzania Bot Kanda ya ziwa, Melchiades Rutayebesibwa alisema Geita wanaweza kuandaa Soko la Kimataifa la Dhahabu iwapo wataweza kuwa na uwezo wa kuwakutanisha wanunuaji na wauzaji. Alisema, Cha msingi kwa Mkoa wa Geita ni kutengeneza mazingira mazuri kati ya wanunuaji na wauzaji, Tanzania haitakuwa ya Kwanza. Nchi ya Botswana ina soko la kimataifa la almasi na wameweza kunufaika nalo, vile vile Afrika Kusini wana soko la Kimataifa la dhahabu ambalo nalo linawaingizia kipato kikubwa. Aliongeza kuwa suala hilo ni zuri kwa taifa na linawezekana.  <topic>: KITAIFA 